钦定古今图书集成/明伦汇编/闺媛典/第066卷 > 陈蕃妻任氏
## 钦定古今图书集成/明伦汇编/闺媛典/第066卷 > 陈蕃妻任氏

按《云南通志》：“任氏，曲靖卒陈蕃妻。年十六，归蕃。生一
女，方岁许。嘉靖乙巳，蕃客死他郡，任闻讣，朝夕呼号，
至废寝食。翁姑厌之，令其改嫁，任愤激以死自誓，谓
姑曰：‘但得葬夫骸骨，不敢以子母重累姑也’。姑不知
其伪，不之逼。未数月，丧至，任携女抚柩悲痛，葬夫于
漏泽园。至夜分，诸儿皆归，任缓步私语曰：‘吾今归，翁
姑，必执前言，不从则逆命，从则逆，天莫大焉，惟死可
两全也’。”复虑女幼无依，乃负女投于潇湘河，举家不
知所之。越三日，方得其尸，女犹在背。乡人闻之，无不
酸鼻。嘉靖壬子，督学赵维垣下有司售地合葬，旌其
门，仍建祠于墓，立碑于祠，复其二丁以奉香火。